*Projekts*

2016.gada Noteikumi Nr.

Rīga (prot. Nr.            . §)

**Darbības programmas “Izaugsme un nodarbinātība” 5.2.1. specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.1. pasākuma “Atkritumu dalītas savākšanas sistēmas attīstība” īstenošanas noteikumi**

*Izdoti saskaņā ar*

*Eiropas Savienības struktūrfondu un*

*Kohēzijas fonda 2014.-2020.gada plānošanas perioda*

*vadības likuma 20.panta 13.punktu*

**I. Vispārīgie jautājumi**

1. Noteikumi nosaka:
   1. kārtību, kādā īsteno darbības programmas “Izaugsme un nodarbinātība” 5.2.1. specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.1. pasākuma “Atkritumu dalītas savākšanas sistēmas attīstība”(turpmāk – pasākums);
   2. pasākuma mērķi;
   3. pasākumam pieejamo finansējumu;
   4. prasības Kohēzijas fonda projekta (turpmāk – projekts) iesniedzējam (turpmāk – projekta iesniedzējs);
   5. atbalstāmo darbību un izmaksu attiecināmības nosacījumus;
   6. līguma un vienošanās par projekta īstenošanu vienpusēja uzteikuma nosacījumus.
2. Pasākuma mērķis ir attīstīt atkritumu dalītas savākšanas sistēmu un veicināt materiālu otrreizēju izmantošanu.
3. Pasākuma mērķa grupa ir pašvaldības, komersanti un iedzīvotāji, kas nodrošina atkritumu apsaimniekošanas sistēmas darbību.
4. Pasākumam **plānotais** kopējais attiecināmais finansējums ir 15 651 680 *euro*, tai skaitā Kohēzijas fonda finansējums – 5 478 088 *euro.* Nacionālā finansējuma (pašvaldību finansējums, privātais finansējums) apmērs ir vismaz 10 173 592 *euro*, **tai skaitā:** 
   1. specializētā autotransporta iegādei atkritumu dalītas savākšanas maršrutu nodrošināšanai paredzētais kopējais attiecināmais finansējums ir 3 375 000 *euro*, tai skaitā Kohēzijas fonda finansējums – 1 181 250 *euro*. Nacionālā finansējuma (privātais finansējums) apmērs ir vismaz 2 193 750 *euro*. Ja **uzsaukuma** ietvaros pieprasītais finansējums specializētā autotransporta iegādei ir mazāks par 4.1.**apakšpunktā** noteikto, to var piešķirt **4.2.apakšpunktā** minēto darbību finansēšanai;
   2. atkritumu dalītas savākšanas punktu (turpmāk - DSP) un šķiroto atkritumu savākšanas laukumu (turpmāk - ŠASL) izveidei un pilnveidošanai paredzētais kopējais attiecināmais finansējums ir 12 276 680 *euro*, tai skaitā Kohēzijas fonda finansējums – 4 296 838 *euro*. Nacionālā finansējuma (pašvaldību finansējums, privātais finansējums) apmērs ir vismaz 7 979 842 *euro*.
5. Pasākuma sasniedzamie uzraudzības rādītāji un to sasniedzamās vērtības:
   1. **specifiskais** iznākuma rādītājs - līdz 2023.gada 31.decembrim pasākuma ietvaros sasniedzamais šķiroto atkritumu apjoma palielinājums atbalstītajos projektos 52 000 t/gadā;
   2. **finanšu radītājs - līdz 2018.gada 31.decembrim pasākuma ietvaros sertificēti vismaz 1 215 949 *euro*;**
   3. horizontālā principa “ilgtspējīga attīstība” rādītājs un tā sasniedzamā vērtība – atbilstoši šo noteikumu 5.1.apakšpunktā noteiktajam.
6. Pasākuma īstenošanas veids ir atklāta projektu iesniegumu atlase.
7. Pasākuma īstenošanu nodrošina Vides aizsardzības un reģionālās attīstības ministrija kā atbildīgā iestāde (turpmāk – atbildīgā iestāde).
8. Maksimālais attiecināmais Kohēzijas fonda finansējuma apmērs nepārsniedz 35 procentus no pasākumam pieejamā kopējā attiecināmā finansējuma.
9. **Pasākumam pieejamais kopējais attiecināmais finansējums līdz 2018.gada 31.decembrim ir 14 683 363 *euro*, tai skaitā Kohēzijas fonda finansējums - 5 139 177 *euro* un nacionālais finansējums, ko veido privātais un pašvaldības finansējums – vismaz 9 544 186 *euro*. No 2019.gada 1.janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt pieejamā attiecināmā finansējuma apjomu līdz šo noteikumu 4. punktā noteiktajam finansējuma apjomam, rīkojot otro projektu iesniegumu atlases** **uzsaukumu**.

**II. Prasības projekta iesniedzējam**

1. **Pasākuma ietvaros projekta iesniedzējs var būt kapitālsabiedrība, pašvaldība vai pašvaldības iestāde.**
2. Projekta iesniedzējs nevar pretendēt uz finansējumu darbībām, **ja:**
   1. **tas darbojas** tērauda, sintētisko šķiedru nozarē, zivsaimniecības, akvakultūras, lauksaimniecības un transporta nozarē, uz kurām attiecas īpaši noteikumi, kā arī enerģētikas nozarē, lidostu jomā un **ar** platjoslu tīkliem;
   2. tas ir slēdzis tādu pašu vai līdzīgu darbību Eiropas Ekonomiskajā zonā divu gadu laikā **pirms projekta iesnieguma iesniegšanas dienas sadarbības iestādē** vai brīdī, kad **tas iesniedz projekta iesniegumu sadarbības iestādē**, vai plāno slēgt šādu darbību divu gadu laikposmā pēc subsidējamo ieguldījumu pabeigšanas.
3. Projekta iesniedzējs nevar būt tāds saimnieciskās darbības veicējs, uz kuru ir attiecināma vismaz viena no šādām pazīmēm:
   1. kapitālsabiedrībai uz projekta iesnieguma iesniegšanas dienu uzkrāto zaudējumu dēļ ir zaudēta vairāk nekā puse no parakstītā kapitāla (uzkrātos zaudējumus atskaitot no rezervēm un visām pārējām pozīcijām, kuras pieņemts uzskatīt par daļu no komersanta pašu kapitāla, rodas negatīvs rezultāts, kas pārsniedz pusi no parakstītā kapitāla);
   2. kapitālsabiedrībai uz projekta iesnieguma iesniegšanas dienu (ja kādam no dalībniekiem ir neierobežota atbildība par kapitālsabiedrības parādsaistībām) uzkrāto zaudējumu dēļ ir zaudēta vairāk nekā puse no grāmatvedības uzskaitē uzrādītā kapitāla;
   3. kapitālsabiedrība ir saņēmusi glābšanas atbalstu un glābšanas atbalsta ietvaros saņemto aizdevumu nav atmaksājusi vai nav atsaukusi garantiju, vai ir saņēmusi pārstrukturēšanas atbalstu, un uz to joprojām attiecas pārstrukturēšanas plāns;
   4. **kapitālsabiedrība ir lielais komersants** un pēdējos divus gadus kapitālsabiedrības parādsaistību un pašu kapitāla bilances vērtību attiecība ir pārsniegusi 7,5, un kapitālsabiedrības procentu seguma attiecība, kas rēķināta pēc ieņēmumiem pirms procentu, nodokļu, nolietojuma un amortizācijas atskaitījumiem, ir bijusi mazāka par 1,0;
   5. uz projekta iesniedzēju attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts atzīts par nelikumīgu un nesaderīgu ar iekšējo tirgu.
4. Projekta iesniedzējs sagatavo un iesniedz sadarbības iestādē projekta iesniegumu saskaņā ar projekta iesnieguma atlases nolikuma prasībām, **pievienojot projekta iesniegumam izmaksu un ieguvumu analīzi**. Projekta iesniedzējs iesniedz atsevišķus projektu iesniegumus par:
   1. specializētā autotransporta iegādi atkritumu dalītas savākšanas maršrutu nodrošināšanai;
   2. jaunu DSP un ŠASL izveidi un esošu DSP un ŠASL pilnveidošanu.

**III. Atbalstāmās un neatbalstāmās darbības, attiecināmās un neattiecināmās izmaksas**

1. **Pasākuma ietvaros atbalstāmas ir darbības, kas palielina kopējo dalīti savākto atkritumu apjomu un veicina atkritumu atkārtotu izmantošanu, veicot sākotnējos ieguldījumus, kas ir ieguldījumi materiālajos aktīvos. Pasākuma ietvaros ieguldījumus veic tādos materiālajos aktīvos kā ražošanas telpas, darbmašīnas, transportlīdzekļi, iekārtas un aprīkojums atkritumu dalītas savākšanas sistēmas attīstībai saimnieciskās darbības veicēju dalītu atkritumu savākšanas jaudas paaugstināšanai.**
2. Pasākuma ietvaros atbalsts netiek piešķirts:
   1. darbībām, kas palielina poligonos noglabājamo atkritumu daudzumu;
   2. manuālo un mehānisko atkritumu šķirošanas (apstrādes) iekārtu iegādei vai uzlabošanai;
   3. esošo DSP un ŠASL konteineru aizvietošanai, kā arī esošā dalītas atkritumu savākšanas maršrutu nodrošināšanas specializētā autotransporta aizvietošanai;
   4. **DSP un ŠASL apkalpošanas un nešķirotu atkritumu savākšanas specializētā autotransporta iegādei;**
   5. tādām darbībām, pēc kuru pabeigšanas netiek izpildītas normatīvajos aktos noteiktās prasības DSP un ŠASL.
3. **Pasākuma** ietvaros plāno tiešās attiecināmās izmaksas un neattiecināmās izmaksas.
4. **Attiecināmās izmaksas ir:**
   1. **projekta iesniedzēja sākotnējie ieguldījumi materiālajos aktīvos kā ieguldījumi pamatlīdzekļos ar nosacījumu, ka:**
      1. **iegādātie aktīvi ir jauni;**
      2. **tos iekļauj projekta iesniedzēja aktīvos kā amortizējamos ilgtermiņa ieguldījumus un vismaz piecus gadus pēc pēdējā saņemtā maksājuma par attiecīgo projektu tie paliek projekta iesniedzēja īpašumā;**
      3. **tie pēc projekta īstenošanas vismaz piecus gadus paliek Latvijas Republikas teritorijā;**
   2. **informatīvo un publicitātes pasākumu izmaksas, ko finansē, izmantojot *de minimis* atbalsta mehānismu:**
      1. **izmaksas atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.-2020.gada plānošanas periodā nodrošināma komunikācijas un vizuālās identitātes prasību ievērošana;**
      2. **izmaksas par sabiedrības informēšanas un izglītošanas pasākumu veikšanu, kas nav šo noteikumu 17.2.1.apakšpunktā minētās izmaksas, bet ne vairāk kā 10 procenti no projekta attiecināmajām izmaksām;**
   3. **DSP un ŠASL izveides un pilnveidošanas izmaksas, lai tie atbilstu normatīvajos aktos par atkritumu savākšanas un šķirošanas vietām noteiktajām prasībām:**
      1. **būvdarbu izmaksas;**
      2. **būvprojektēšanas, autoruzraudzības un būvuzraudzības izmaksas, kopā nepārsniedzot 10 procentus no būvdarbu līguma summas, ja tie veido sākotnējo ieguldījumu vērtību;**
      3. **atkritumu dalītās savākšanas pazemes konteineru izveidošanas un pārvietojamo konteineru iegādes un uzstādīšanas izmaksas;**
   4. **specializētā autotransporta iegādes izmaksas ekonomiski pamatotu atkritumu dalītas savākšanas maršrutu nodrošināšanai, kas netiek izmantots DSP un ŠASL apkalpošanā un nešķirotu sadzīves atkritumu savākšanā, ja projekta iesniedzējs ir kapitālsabiedrība, tai skaitā publiski privāta kapitālsabiedrība.**
5. **Izmaksas ir attiecināmas no projekta iesnieguma iesniegšanas sadarbības iestādē brīža.**
6. Pasākuma ietvaros attiecināms ir projekta attiecināmo izmaksu pievienotās vērtības nodoklis, ja projekta iesniedzējs to nevar atgūt atbilstoši normatīvajiem aktiem nodokļu jomā.
7. Pasākuma ietvaros ir neattiecināmas šādas izmaksu pozīcijas, kuras sedz finansējuma saņēmējs:
   1. projekta iesnieguma sagatavošanas un projekta iesnieguma pamatojošās dokumentācijas izstrādes izmaksas;
   2. **DSP vai ŠASL pilnveidošanas izmaksas, ja tās radušās pēc** **2018.gada 30.jūnija**;
   3. šo noteikumu 17.2.2.apakšpunktā minētās izmaksas, kas pārsniedz 10 procentus no projekta attiecināmajām izmaksām;
   4. izdevumi būvprojektēšanai, autoruzraudzībai un būvuzraudzībai, kas **kopā** pārsniedz 10 procentus no būvdarbu līguma summas;
   5. izmaksas, kas radušās uz darba līguma pamata;
   6. **visas projekta izmaksas, ja netiek ievēroti šo noteikumu 43.punktā minētie nosacījumi vai tās radušās pirms projekta iesnieguma iesniegšanas sadarbības iestādē brīža;**
   7. šo noteikumu 17.3.1.apakšpunktā minētās būvdarbu izmaksas un 17.3.3.apakšpunktā minētās pazemes konteineru izveidošanas izmaksas, ja projekta iesniedzējs ir kapitālsabiedrība, kas nav publiski privāta kapitālsabiedrība, un pēc pēcuzraudzības perioda beigām uz pašvaldības zemes izveidotā stacionārā infrastruktūra (piemēram, virsmas segums, pazemes konteineri) netiek nodota pašvaldībai;
   8. **šo noteikumu 17.2.apakšpunktā minētās izmaksas, ja projekta iesniedzējam nav pieejams *de minimis* atbalsts.**
8. Izveidojot vai pilnveidojot DSP vai ŠASL, ir jānodrošina vismaz papīra un kartona, plastmasas, stikla un metāla atkritumu dalīta savākšana. Ja projektā paredzētajos pilnveidojamajos DSP vai ŠASL projekta iesniegšanas brīdī netiek nodrošināta minēto atkritumu veidu dalīta savākšana, ir attiecināmas izmaksas par šādu konteineru iegādi un uzstādīšanu, ja papildus tiek nodrošināta vēl viena iepriekš DSP vai ŠASL dalīti nevākta atkritumu veida dalīta savākšana. Šādu DSP un ŠASL pilnveidošana veicama līdz **2018.gada 30.jūnijam**.
9. **Ja projektā plānota stacionāras infrastruktūras izveide, projekta iesniedzējs nodrošina, ka zemes gabals, uz kura tā tiek izveidota, atrodas projekta iesniedzēja īpašumā vai ilgtermiņa nomā uz laiku, kas nav mazāks par projekta īstenošanas un pēcuzraudzības periodu.**
10. **Ja projekta iesniedzējs ir kapitālsabiedrība, kas nav publiski privāta kapitālsabiedrība:** 
    1. **projekta iesnieguma iesniegšanas dienā jābūt spēkā līgumam ar pašvaldību par atkritumu apsaimniekošanu:**
       1. **vismaz uz projekta īstenošanas laiku, ja projektā paredzēta tikai pārvietojamu konteineru uzstādīšana;**
       2. **vismaz uz projekta īstenošanas un pēcuzraudzības periodu, ja projektā kā attiecināmās izmaksas paredzēta inženierbūvju un stacionāra aprīkojuma izveide;**
    2. **kapitālsabiedrībai ir nomas līgums vismaz uz projekta īstenošanas un pēcuzraudzības periodu par pašvaldības zemes izmantošanu projektā paredzēto darbību veikšanai, ja projektā kā attiecināmās izmaksas paredzēta stacionāra aprīkojuma izveide. Nomas līgumā paredz, ka kapitālsabiedrība pēc pēcuzraudzības perioda beigām projekta ietvaros izveidoto infrastruktūru nodod pašvaldības īpašumā. Nomas tiesībām jābūt reģistrētām zemesgrāmatā.**
11. Ja projekta iesniedzējs projekta iesnieguma iesniegšanas dienā nevar apliecināt īpašumtiesības attiecībā uz jauniem DSP un ŠASL, tas nodrošināms **līdz pirmā maksājuma pieprasījuma iesniegšanas dienai sadarbības iestādē**. Īpašumtiesības nav jāapliecina gadījumos, ja tiek veikta esošu DSP vai ŠASL pilnveidošana ar pārvietojamiem konteineriem, kā arī gadījumos, ja jaunu DSP vai ŠASL izveidei netiek veikti būvdarbi.
12. Ja projekta iesniedzējs ir publiski privāta kapitālsabiedrība, jābūt noslēgtam līgumam ar pašvaldību par atkritumu apsaimniekošanas pakalpojumu sniegšanu attiecīgajā administratīvajā teritorijā, kurā plānota projekta iesniegumā norādītā darbība, **vismaz uz projekta īstenošanas laiku**.
13. **Ja projektā paredzētās darbības paredzēts veikt vairākās pašvaldībās, ar katru pašvaldību jābūt noslēgtam līgumam par attiecīgu atkritumu apsaimniekošanas pakalpojumu sniegšanu.**
14. Neparedzētie izdevumi ir tādi izdevumi, kas var tikt izmantoti tikai ar projekta īstenošanu saistītu attiecināmo izmaksu segšanai un nepārsniedz piecus procentus no projekta kopējām attiecināmajām izmaksām.
15. Īstenojot pasākumu, ir atbalstāma vides nosacījumu integrācija preču un pakalpojumu iepirkumos (zaļais iepirkums).
16. Ja pasākuma ietvaros tiek sasniegts šo noteikumu 5.1.apakšpunktā noteiktais **specifiskais** iznākuma rādītājs, bet netiek izmantots viss pieejamais finansējums, atlikušo finansējumu var pārdalīt 5.2.1.2.pasākumam “Atkritumu pārstrādes veicināšana”.
17. **Ja projekta īstenošanas laikā finansējuma saņēmējs uz laiku ir pārstājis savākt dalīti vāktus atkritumus, jo pakalpojuma sniegšanas teritorijā ir beidzies līgums ar pašvaldību par atkritumu apsaimniekošanas pakalpojumu sniegšanu, bet ar citu pašvaldību par šī pakalpojuma sniegšanu līgums vēl nav noslēgts, finansējums saņēmējs atmaksā sadarbības iestādei Kohēzijas fonda finansējumu par dīkstāves laikā nenodrošināto šo noteikumu 5.1.apakšpunktā minēto specifiskā iznākuma rādītāja apjomu. Atmaksājamo summu aprēķina, reizinot dīkstāvē pavadīto dienu skaitu ar vienā dienā nodrošināmo specifiskā iznākuma rādītāju un ar Kohēzijas fonda ieguldījumu apjomu specifiskā iznākuma rādītāja vienas vienības izteiksmi *euro* vērtībā.**

**IV. Projekta īstenošanas un finansējuma saņemšanas nosacījumi**

1. Īstenojot projektu, finansējuma saņēmējs:
   1. nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr. [1303/2013](http://eur-lex.europa.eu/eli/reg/2013/1303?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. [1083/2006](http://eur-lex.europa.eu/eli/reg/2006/1083?locale=LV), un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana;
   2. ievieto aktuālu informāciju par projekta īstenošanu savā tīmekļvietnē (ja tāda izveidota) ne retāk kā reizi trijos mēnešos;
   3. projekta izmaksu pieauguma gadījumā sedz projekta sadārdzinājumu no saviem līdzekļiem;
   4. nodrošina, ka tā līdzfinansējums nav mazāks par 65 procentiem no projekta kopējām attiecināmajām izmaksām. Līdzfinansējumu nodrošina no tādiem finanšu resursiem, par kuriem nav saņemts nekāds publisks atbalsts;
   5. nodrošina atsevišķu grāmatvedības uzskaiti par finansējuma izlietojumu projektā, nodalot tā ietvaros veiktās darbības no citas saimnieciskās darbības;
   6. nodrošina projekta rezultātu ilgtspēju un uzturēšanu vismaz piecus gadus pēc projekta pabeigšanas;
   7. nodrošina esošu DSP un ŠASL pilnveidi līdz **2018.gada 30.jūnijam** un to apliecina piegādes līguma izpilde par atkritumu savākšanas konteineru piegādi **vai būvju nodošana ekspluatācijā, ja projekta ietvaros izveidoti pazemes konteineri**;
   8. **nodrošina datu uzkrāšanu par specifiskā iznākuma rādītāja vērtības sasniegšanu katrā teritoriālajā vienībā, kurā nodrošināta dalīti vāktu atkritumu savākšana. Dati uzkrājami par republikas pilsētu, novadu vai attiecīgo sadzīves atkritumu apsaimniekošanas zonu, ja tās robežas nesakrīt ar teritoriālās vienības robežu.**
2. Ja pašvaldība vai tās iestāde šī pasākuma finansēta projekta ietvaros ir izveidojusi jaunu DSP **vai ŠASL**, tā sniedz informāciju sadarbības iestādei, ja šajā DSP **vai ŠASL** tiek izvietoti konteineri, kas iegādāti cita šī pasākuma īstenotā projekta ietvaros.
3. Ja finansējuma saņēmējs ir pašvaldība vai tās iestāde un projektā **ir** **paredzēta tikai pārvietojamu konteineru iegāde vai pazemes konteineru izveide**, projektā jānorāda specifiskā iznākuma rādītāja vērtība, kas tiks sasniegta, piesaistot DSP vai ŠASL darbības nodrošināšanai atkritumu apsaimniekotāju, kas normatīvajos aktos noteiktajā kārtībā ir izvēlēts sniegt atkritumu apsaimniekošanas pakalpojumu attiecīgajā pašvaldībā. Šajā punktā minētajā gadījumā projekta iesniedzējs projekta iesniegumam pievieno vienošanos vai nodomu protokolu, kurā atkritumu apsaimniekotājs apliecina, ka nodrošinās dalīti savākto atkritumu apsaimniekošanu projekta iesniedzēja norādītajā specifiskā iznākuma rādītāja noteiktajā apjomā.
4. Projekta īstenošanas ilgums ir ne vairāk kā četri gadi no dienas, kad noslēgts civiltiesiskais līgums vai vienošanās par projekta īstenošanu, bet ne vēlāk kā līdz 2022.gada 31.decembrim. Projekta īstenošanas termiņš nedrīkst pārsniegt līguma par atkritumu apsaimniekošanas pakalpojumu sniegšanu ar pašvaldību darbības termiņu.
5. Ja projekta pēcuzraudzības periodā beidzas līgums ar pašvaldību par atkritumu apsaimniekošanas pakalpojuma sniegšanu un pakalpojums turpmāk vairs netiks sniegts attiecīgajā pašvaldībā, finansējuma saņēmējs nodrošina, ka jaunā pakalpojuma sniegšanas teritorijā projekta ietvaros iegādātie pārvietojamie atkritumu dalītas savākšanas konteineri tiek uzstādīti jaunā DSP **vai jaunā ŠASL**, kas līdz šim pašvaldībā nebija izveidots.
6. **Sadarbības iestāde, pamatojoties uz finansējuma saņēmēja rakstisku avansa pieprasījumu atbilstoši normatīvajam aktam par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājuma veikšanu 2014.-2020.gada plānošanas periodā, nodrošina finansējuma saņēmējam avansa maksājumus, nepārsniedzot 30 procentus no projektam piešķirtā Kohēzijas fonda finansējuma. Avansu var izmaksāt vairākos maksājumos.**
7. Finansējuma saņēmējs piecu gadu ilgā pēcuzraudzības periodā nodrošina, ka projekta ietvaros izveidotā atkritumu dalītas savākšanas infrastruktūra tiek izmantota projektā noteikto mērķu sasniegšanai un projektā norādītā sasniedzamā **specifiskā** iznākuma rādītāja vērtības nodrošināšanā. Šajā punktā minētais nosacījums attiecas arī uz projekta ietvaros iegādāto specializēto autotransportu.
8. Finansējuma saņēmējs nodrošina, ka projekta īstenošanas un piecu gadu pēcuzraudzības periodā pēc sadarbības vai atbildīgās iestādes pieprasījuma ir pieejama informācija par projekta ietvaros piešķirtajiem Kohēzijas fonda līdzekļiem iegādātās infrastruktūras atrašanās vietu.
9. Ja projekta faktiski apgūtais finansējuma apjoms pēc **noslēguma maksājuma pieprasījuma** ir mazāks nekā sākotnēji iesniegtajā projekta iesniegumā, finansējuma saņēmējam jānodrošina, ka faktiski sasniegtie rādītāji nav mazāki kā sākotnēji projekta iesniegumā plānotie rādītāji.
10. **Sadarbības iestādei ir tiesības vienpusēji atkāpties no noslēgtās vienošanās vai līguma par projekta īstenošanu jebkurā no šādiem gadījumiem:** 
    1. **finansējuma saņēmējs nepilda vienošanos par projekta īstenošanu vai līguma par projekta īstenošanu, tai skaitā netiek ievēroti projektā noteiktie termiņi vai ir iestājušies citi apstākļi, kas negatīvi ietekmē vai var ietekmēt pasākuma uzraudzības rādītāju sasniegšanu;**
    2. **citos gadījumos, ko paredz vienošanās vai līgums par projekta īstenošanu.**
11. Projekta īstenošanas vieta ir Latvijas Republikas teritorija.

**V. Ar valsts atbalsta saņemšanu saistītie nosacījumi**

1. Atbalsts pasākuma ietvaros tiek sniegts subsīdijas (granta) veidā.
2. Atbalsts var tikt sniegts, ja projekta iesniedzējs projekta iesniegumā pamato projekta ietvaros plānotā atbalsta stimulējošo ietekmi, sadarbības iestādē **iesniedzot rakstisku projekta iesniegumu** pirms projekta īstenošanas uzsākšanas. Būvdarbu, **pakalpojuma** vai piegāžu līgumu slēdz un ar ieguldījumiem saistītus būvdarbus, **pakalpojuma sniegšanu** un piegādes uzsāk pēc projekta iesnieguma iesniegšanas sadarbības iestādē.
3. Atbalsts šo noteikumu ietvaros vienam finansējuma saņēmējam nepārsniedz reģionālā atbalsta paziņošanas robežlielumu – 26,25 miljoni *eiro*.
4. Maksimāli pieļaujamā finansējuma atbalsta intensitāte no projekta kopējām attiecināmajām izmaksām, **kurās neiekļauj *de minimis* atbalstu šo noteikumu 17.2.apakšpunktā minēto izmaksu segšanai,** ir 35 procenti.
5. Atbalsta summa nedrīkst pārsniegt starpību starp attiecināmajām izmaksām un pamatdarbības peļņu no ieguldījuma, ievērojot, ka projekta ekonomiskā ienesīguma norma ir lielāka par sociālo diskonta likmi un projekta ekonomiskā neto pašreizējā vērtība ir lielāka par nulli. Projekta pārskata periodu (projekta dzīves ciklu) nosaka atbilstoši Komisijas 2014. gada 3. marta Regulas Nr. [480/2014](http://eur-lex.europa.eu/eli/reg/2014/480?locale=LV), ar kuru papildina Eiropas Parlamenta un Padomes Regulu (ES) Nr. [1303/2013](http://eur-lex.europa.eu/eli/reg/2013/1303?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (Eiropas Savienības Oficiālais Vēstnesis, 2014. gada 13. maijs, Nr. L 138), 1. pielikumam.
6. Ja finansējuma saņēmējam atbalstu piešķir sākotnējiem ieguldījumiem, ko uzskata par daļu no viena vienota ieguldījumu projekta, atbalsts tiek samazināts attiecībā uz attiecināmajām izmaksām, kas pārsniedz 50 miljonus *euro*.
7. **Atbalstu, kas piešķirts šo noteikumu ietvaros, nedrīkst kumulēt ar valsts atbalstu citu atbalsta programmu vai individuālā atbalsta projektu ietvaros, tai skaitā *de minimis* atbalstu.**
8. *De minimis* atbalstu, ko projekta iesniedzējam piešķir šo noteikumu **17.2.apakšpunktā** paredzētajām informācijas un publicitātes pasākumu izmaksām, sniedz saskaņā ar Komisijas 2013.gada 18.decembra Regulu (ES) Nr.[1407/2013](http://eur-lex.europa.eu/eli/reg/2013/1407?locale=LV) par Līguma par ES darbību [107.](http://likumi.lv/ta/id/277959-darbibas-programmas-izaugsme-un-nodarbinatiba-3-3-1-specifiska-atbalsta-merka-palielinat-privato-investiciju-apjomu-regionos#p107) un [108.panta](http://likumi.lv/ta/id/277959-darbibas-programmas-izaugsme-un-nodarbinatiba-3-3-1-specifiska-atbalsta-merka-palielinat-privato-investiciju-apjomu-regionos#p108) piemērošanu *de minimis* atbalstam (ES Oficiālais Vēstnesis, 2013.gada 24.decembris Nr.L 352) (turpmāk – Komisijas regula Nr.[1407/2013](http://eur-lex.europa.eu/eli/reg/2013/1407?locale=LV)).
9. *De minimis* atbalstu piešķir, ievērojot Komisijas regulas Nr.[1407/2013](http://eur-lex.europa.eu/eli/reg/2013/1407?locale=LV) 1.panta 1.punktā, minētos nozaru un darbības ierobežojumus. Ja saimnieciskās darbības veicējs darbojas gan nozarēs, kas norādītas minētajā punktā, gan vienā vai vairākās nozarēs vai citās darbības jomās, uz kurām attiecas šīs regulas darbības jomas, atbalstam, ko piešķir pēdējām minētajām nozarēm vai darbības jomām, šo regulu piemēro ar nosacījumu, ka, pielietojot darbības vai izmaksu nošķiršanu, tiek nodrošināts, ka darbības nozarēs, kuras ir izslēgtas no šīs regulas darbības jomas, negūst labumu no *de minimis* atbalsta, ko piešķir saskaņā ar šo regulu.
10. Pirms *de minimis* atbalsta piešķiršanas pārbauda, vai projekta iesniedzējam minētais atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr.[1407/2013](http://eur-lex.europa.eu/eli/reg/2013/1407?locale=LV) 3.panta 2.punktā, noteikto maksimālo *de minimis* atbalsta apmēru. Izvērtējot finanšu atbalsta apmēru, jāvērtē saņemtais *de minimis* atbalsts viena vienota uzņēmuma līmenī. Vienots uzņēmums ir tāds uzņēmums, kas atbilst Komisijas regulas Nr.[1407/2013](http://eur-lex.europa.eu/eli/reg/2013/1407?locale=LV) 2.panta 2.punktā minētajiem kritērijiem.
11. *De minimis* atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.
12. Lēmumu par atbalsta piešķiršanu saskaņā ar Komisijas regulu Nr.[1407/2013](http://eur-lex.europa.eu/eli/reg/2013/1407?locale=LV) var pieņemt līdz šīs regulas darbības beigām vai līdz 2021.gada 30.jūnijam.
13. Finansējuma saņēmējs un sadarbības iestāde nodrošina, ka informācija par šo noteikumu ietvaros piešķirto atbalstu, attiecināmajām izmaksām un atbalsta maksimālo intensitāti tiek uzglabāta un ir pieejama 10 gadus pēc pēdējā lēmuma par atbalsta piešķiršanu šo noteikumu ietvaros pieņemšanas.
14. Lēmumu par atbalsta piešķiršanu saskaņā ar šiem noteikumiem var pieņemt līdz 2020. gada 31.decembrim.
15. **Sadarbības iestāde pēc lēmuma pieņemšanas par atbalsta piešķiršanu centrālajā tīmekļa vietnē publicē informāciju par šīs atbalsta programmas individuālajiem atbalsta saņēmējiem, atbalsta summu vienam saņēmējam un atbalsta intensitāti. Publicētā informācija ir pieejama sabiedrībai un tā tiek saglabāta vismaz 10 gadus**

Ministru prezidents M.Kučinskis

Vides aizsardzības un reģionālās attīstības ministrs K.Gerhards

Iesniedzējs:

vides aizsardzības un reģionālās attīstības ministrs K.Gerhards

Vīza:

valsts sekretārs R.Muciņš

15.06.2016 14:55

3203

Austra Auziņa

Tel.: 66016701,

e-pasts: austra.auzina@varam.gov.lv

Zanda Krūkle

Tel.: 66016713,

e-pasts: zanda.krukle@varam.gov.lv